FI Euroopan unionin virallinen lehti C 251/20

Alkuperänimityksen ja maantieteellisten merkintöjen suojasta annetun asetuksen (ETY) N:o 2081/92 6 artiklan 2 kohdassa tarkoitettu rekisteröintihakemuksen julkaiseminen

(2005/C 251/29)

Tämä julkaiseminen sisältää oikeuden vastustaa rekisteröintiä mainitun asetuksen 7 ja 12 d artiklassa tarkoitetulla tavalla. Väitteet hakemusta vastaan on tehtävä jäsenvaltion, WTO:n jäsenvaltion tai 12 artiklan 3 kohdan mukaista menettelyä noudattaen hyväksytyn kolmannen maan toimivaltaisen viranomaisen välityksellä kuuden kuukauden kuluessa julkaisemisesta. Julkaiseminen perustellaan seuraavilla tekijöillä ja erityisesti 4 kohdan 6 alakohdalla, joiden mukaan hakemus katsotaan perustelluksi asetuksessa (ETY) N:o 2081/92 tarkoitetulla tavalla.

YHTEENVETO

NEUVOSTON ASETUS (ETY) N:o 2081/92

”STELVIO” TAI ”STILFSER”

EY nro: IT/00255/7.10.2002

SAN (X) SMM ( )

Tämä yhteenveto on laadittu ainoastaan tiedotustarkoituksiin. Erityisesti kyseisen SAN:n tuottajia ja muita asianomaisia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta tai Euroopan komission toimivaltaisista yksiköistä.

1. Jäsenvaltion toimivaltainen viranomainen

Nimi: Ministero delle Politiche Agricole e Forestali Osoite: Via XX Settembre n. 20 — IT-00187 Roma Puhelin: 06 — 4819968 Faksi: 06 — 42013126 S-posti: QTC3@politicheagricole.it

2. Hakijaryhmittymä

2.1 Nimi: Società Cooperativa a r. l. MILKON Südtirol — Alto Adige

2.2 Osoite:

Via Campiglio, 13/a — 39100 Bolzano Puhelin: 471 — 45 11 11 Faksi: 471 — 45 13 33

2.3 Kokoonpano: Tuottaja/jalostaja (X) muu ( )

3. Tuotelaji

Luokka 1.3: Juustot

4. Eritelmä

(yhteenveto 4 artiklan 2 kohdan edellytyksistä)

4.1 Nimi: ”Stelvio” tai ”Stilfser”

4.2 Kuvaus: Kulutukseen saatettaessa Stelvio/Stilfser-juusto, jota on kypsytetty vähintään 60 päivää, on lieriön muotoinen, sivuiltaan tasainen tai lähes tasainen, pohjastaan tasainen tai hieman kovera, ja sen mitat ovat: paino 8–10 kilogrammaa, halkaisija 36–38 senttimetriä ja korkeus 8–10 senttimetriä. Kuiva-aineen rasvapitoisuus on vähintään 50 prosenttia ja kosteusprosentti enintään 44 %. Kuoren värityksen on oltava oranssinkeltaisesta ruskehtavaan oranssiin. Juuston rakenne on tiivis, pehmeä ja joustava, sen väri vaihtelee vaaleankeltaisesta oljenkeltaiseen, ja siinä on epäsäännöllisesti jakaantuvia pieniä tai keskikokoisia reikiä.

4.3 Maantieteellinen alue: Suojatun alkuperänimityksen ”Stelvio”/”Stilfser” tuotantoalue käsittää Bolzanon provinssiin kuuluvat kunnat, jotka on ilmoitettu tuotantoeritelmässä. Erityisesti nimi ”Stelvio” viittaa vuoristoiseen Stelvion kansallispuistoon, joka on kansainvälisesti tunnettu matkailukohde.

4.4. Alkuperätodisteet: Seuranta on varmistettava tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä valvontaviranomaisen asianmukaisesti ylläpitämiin luetteloihin karjankasvattajat, tuottajat, jalostajat ja pakkaajat varmistetaan tuotteen jäljitettävyys läpi koko tuotantoketjun. Valvontaelin tekee kaikkia luetteloihin merkittyjä fyysisiä ja oikeushenkilöitä koskevia tarkastuksia tuotantoeritelmän ja siihen liittyvän valvontasuunnitelman määräysten mukaisesti.

4.5 Valmistusmenetelmä: Tuotantoeritelmässä määrätään muun muassa, että Stelvio-/Stilfser -juuston valmistukseen käytettävän maidon on oltava lehmänmaitoa. Lehmien ravintona on laiduntamisen aikana tuore heinä; navetassa ruokintaan käytetään kuivattua nurmirehua (enintään 15 kg eläintä kohti). Maito voidaan tarvittaessa kuoria osittain niin, että sen rasvapitoisuudeksi saadaan 3,45–3,60 prosenttia. Jalostettavaksi toimitettuun maitoon lisätään vasikanjuoksutetta jalostettavan massan lämpötilan ollessa 32–33 celsiusastetta. Maidon juoksettumisaika vaihtelee 20:stä 27:ään minuuttiin. Sen jälkeen hera rikotaan, ja kun sen koostumus on halutunlainen, juustomassaa sekoitetaan. Puristamisen jälkeen juustokiekot viedään ilmastoituun tilaan, jotta juustomassa saavuttaa riittävän happamuusasteen. Suolaaminen tapahtuu upottamalla juustokiekot suolaveteen, minkä jälkeen ne asetetaan kypsymään puupöydille asianmukaisissa tiloissa.

Eläinten kasvatuksen, maidon varastoinnin, jalostamisen, juuston valmistuksen, kypsytyksen ja kokonaisten juustojen pakkaamisen on tapahduttava 4.3 kohdassa tarkoitetulla maantieteellisellä alueella, jotta voidaan varmistaa tuotteen valvonta ja jäljitettävyys sekä sen laadun säilyminen muuttumattomana.

4.6 Yhteys maantieteelliseen alkuperään: Tämän juuston laatu ja erityisominaisuudet liittyvät pääasiassa ylävuoriston tyypilliseen kasvillisuuteen, joka muodostaa eläinten ravinnon perustan, sekä juuston huolelliseen valmistukseen.

Stelvio/Stilfser-juustoa on perinteisesti tuotettu eritelmässä määritellyllä alueella, ja se on säilyttänyt 200–2 000 metrin korkeudessa sijaitsevan pääasiallisen tuotantoalueensa, Stelvio-Stilfserin alppialueen ympäristöstä johtuvat erityispiirteensä. Alto Adigen alppialueen yhtenäiset ilmasto- ja maaperäolosuhteet vaikuttavat eläinten ruokintaan käytetyn rehun ja lopputuotteena saadun juuston laatuun.

Luonnonympäristön huomioon ottava laidunten hoitaminen on mahdollistanut alueen monipuolisen kasviston. Eräissä vanhoissa teksteissä mainitaan alppiniittyjen nurmikasveja (marbl ja madaun), joiden katsottiin soveltuvan erityisen hyvin korkealaatuisen maidon tuotantoon.

Juuston kypsyttäminen on erittäin tärkeä ja luonteenomainen vaihe tuotantoprosessissa. Kypsytys tapahtuu puupöydillä. Perinteiseen käsittelyyn kuuluu kokonaisten juustokiekkojen käänteleminen ja pinnan valeleminen miedolla suolavesiliuoksella vähintään kaksi kertaa viikossa. Kahden tai kolmen ensimmäisen kypsytysviikon aikana suolavesiliuokseen lisätään Arthobacterium ssp. ja Brevibacterium ssp. -sukuisten aerobisten bakteerikantojen muodostamaa luonnollista bakteerikasvustoa. Tässä vaiheessa käytetyt bakteerikannat vaikuttavat Stelvio/Stilfser-juuston aistinvaraisiin ominaisuuksiin (aromi, maku) ja sen ulkopintaan kehittyvän oranssinkeltaisen tai ruskehtavan oranssin patinan syntymiseen. Tällainen väritys on luonnollinen, ja se johtuu lisättyjen bakteerikasvustojen lisääntymisestä. Bakteerikasvustojen koostumus on ainutlaatuinen ja ainutkertainen.

4.7 Valvontaelin:

Nimi: I.N.E.Q.- Istituto nord Est Qualità Osoite: via Nazionale, 33/35 IT-33030 Villanova di San Daniele del Friuli (UD). Puhelin: 0432 — 956951 Faksi: 0432 — 956955

4.8 Merkintä: Stelvio/Stilfser-juusto pidetään kaupan kokonaisina kiekkoina tai paloina.

Kokonaisina kiekkoina kulutukseen saatettavaan juustoon kiinnitetään alkuperänimityksen ilmaiseva merkki, jota on lupa käyttää vasta 60 päivää kestäneen kypsytyksen jälkeen. Merkissä on ilmoitettava myös erä, valmistuspäivämäärä ja tuottajan kooditunnus.

Eritelmän mukainen kokonainen kiekko voidaan leikata paloiksi vasta sen jälkeen, kun siihen on kiinnitetty alkuperänimityksen ilmaiseva merkki. Palojen pakkaaminen sallitaan myös suojatun alkuperänimityksen käyttöä varten rajoitetun alueen ulkopuolella.

Paloina kulutukseen saatettava Stelvio/Stilfser-juusto varustetaan alkuperänimityksen ilmaisevalla merkillä, joka voidaan kiinnittää kokonaiseen juustokiekkoon vasta 60 päivää kestäneen kypsytyksen jälkeen, tai hyväksytyn tuottajan pakkaukseen pakkaamishetkellä kiinnittämällä tarraetiketillä ja/tai valmiiksi painetulla päällyskelmulla, johon on painettu suojattu alkuperänimitys Stelvio/Stilfser.

Tuote voidaan saattaa kulutukseen ainoastaan silloin, kun siihen on kiinnitetty alkuperänimityksen ilmaiseva merkki.

Merkissä on punaisin kirjaimin teksti ”StilfserStelvio”, ja sen yksityiskohdat on määritelty eritelmässä.

4.9 Kansalliset vaatimukset: —